กพร.เสนอของบ 5,400 ล้าน ตั้งสถาบันก่อสร้าง
กพร.เสนอของบ 5,400 ล้านบาท ตั้งสถาบันก่อสร้าง และตั้งกองทุนเพื่อสนับสนุนผู้ประกอบการไทยไปประมูลงานก่อสร้างในต่างประเทศ
5 มี.ค. 2553

กพร.เสนอของบ 5,400 ล้านบาท ตั้งสถาบันก่อสร้าง และตั้งกองทุนเพื่อสนับสนุนผู้ประกอบการไทยไปประมูลงานก่อสร้างในต่างประเทศ
นายสมเกียรติ  ภู่ธงชัยฤทธิ์ อธิบดีกรมอุตสาหกรรมพื้นฐานและการเหมืองแร่ (กพร.) เปิดเผยว่า กพร.เสนอของบประมาณปี 2554 จำนวน 5,400 ล้านบาท จัดตั้งสถาบันก่อสร้างตามนโยบายรัฐบาล เพื่อสนับสนุนให้ผู้ประกอบการไทยไปรับงานก่อสร้างในต่างประเทศ โดยงบประมาณจำนวนนี้จะแบ่งเป็น 1.งบดำเนินการพัฒนาอุตสาหกรรมก่อสร้างตั้งแต่ต้นน้ำถึงปลายน้ำ 400 ล้านบาท ซึ่งจะใช้ดำเนินสร้างฐานข้อมูลผู้ประกอบการ การพัฒนาบุคลากรในอุตสาหกรรมก่อสร้างตั้งแต่วิศวกรรมถึงช่างฝีมือ การจัดทำมาตรฐานวัสดุก่อสร้างและผลักดันให้มีการออกกฎหมายเพื่อควบคุมการประกอบธุรกิจก่อสร้างให้โปร่งใส
2.งบในการจัดตั้งกองทุนส่งเสริมผู้ประกอบการออกไปลงทุนรับงานประมูลก่อสร้างในต่างประเทศ 5,000 ล้านบาท โดยรัฐบาลต้องการให้ผู้ประกอบการก่อสร้างของไทยออกไปลงทุนรับงานในต่างประเทศมากขึ้น ซึ่งบริษัทที่จะออกไปประมูลงานจะต้องจ่ายค่าประกัน 2-5 % ของมูลค่าการก่อสร้าง โดยกองทุนดังกล่าวจะเป็นกองทุนหมุนเวียนที่ให้สินเชื่อกับผู้ประกอบการไปเป็นค่าประกัน และถ้าผู้ประกอบการประมูลงานไม่ได้ก็คืนเงินดังกล่าวให้กับกองทุน แต่ถ้าประมูลได้ก็ให้ชำระเงินคืนภายหลังพร้อมดอกเบี้ย
นายสมเกียรติ กล่าวว่า การจัดตั้งกองทุนดังกล่าวจะช่วยเพิ่มขีดความสามารถทางการแข่งของผู้ประกอบการไทยกับต่างชาติมากขึ้น  ซึ่ง กพร.ประเมินว่าถ้าใช้เงินของกองทุนทั้งหมดไปค้ำประกันจะทำให้ผู้ประกอบการรับงานได้มูลค่า 2 แสนล้านบาท โดยคาดว่าภายใน 2 เดือน จะทราบว่าสำนักงบประมาณจะพิจารณาการตั้งกองทุนดังกล่าวอย่างไรก่อนที่จะเสนอรัฐสภาพิจารณาอีกรอบ  ซึ่งถ้าสำนักงานประมาณไม่เห็นด้วยกับแนวทางการตั้งกองทุนก็จะประสานกับธนาคารเพื่อการส่งออกและนำเข้าแห่งประเทศไทย (ธสน.) เพื่อให้มาทำหน้าที่แทนกองทุน
แหล่งข่าวจากกระทรวงอุตสาหกรรม กล่าวว่า ในปี 2553 กพร.ได้รับจัดสรรงบประมาณ 305 ล้านบาท  ซึ่งในปี 2554 กพร.ได้ของบประมาณไป 5,900 ล้านบาท  โดยงบประมาณที่เพิ่มขึ้นมากส่วนใหญ่เป็นงบที่ขอเพื่อใช้ในการดำเนินการจัดตั้งสถาบันก่อสร้าง  ซึ่งสำนักงบประมาณอาจไม่พิจารณาอนุมัติเพราะเป็นวงเงินจำนวนมากและต้องมีกฎหมายรองรับในการจัดตั้งกองทุน  โดยอาจได้รับเฉพาะงบที่ใช้ดำเนินงานของสถาบันก่อสร้าง  ซึ่งนายชาญชัย  ชัยรุ่งเรือง รัฐมนตรีว่าการกระทรวงอุตสาหกรรมได้เร่งให้ กพร.จัดตั้งสถาบันให้เร็วภายใน 1-2 เดือนนี้  โดยกระทรวงอุตสาหกรรมและภาคเอกชนได้สนับสนุนงบตั้งต้น 20 ล้านบาท  ซึ่งจะมีที่ทำการสถาบันก่อสร้างชั่วคราวอยู่ในบริเวณ กพร.